KOMISIJOS SPRENDIMAS
2005 m. kovo 9 d.
nustatantis gyvūnų sveikatos sąlygas ir veterinarinio pažymėjimo reikalavimus importuojant galvijų embrionus į Bendriją
(pranešta dokumentu Nr. C(2005) 543)
(Tekstas svarbus EEE)
(2005/217/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. rugsėjo 25 d. Tarybos direktyvą 89/556/EEB dėl gyvūnų sveikatos reikalavimų, reglamentuojančių Bendrijos vidaus prekybą galvijų embrionais ir jų importą iš trečiųjų šalių (1), ypač į jos 7 straipsnio 1 dalį ir 9 straipsnio 1 dalies pirmosios pastraipos b punktą,
kadangi:
(1)
1991 m. gegužės 14 d. Komisijos sprendime 91/270/EEB, pateikiančiame trečiųjų šalių, iš kurių valstybės narės leidžia importuoti naminių galvijų embrionus sąrašą (2), numatyta, kad valstybės narės importuoja naminių galvijų embrionus tik iš tų trečiųjų šalių, kurios įtrauktos į to sprendimo priede pateiktą sąrašą.
(2)
Direktyvoje 89/556/EEB numatyta, kad reikia parengti galvijų embrionų surinkimo ir gamybos grupių, kurios turi teisę surinkti, apdoroti bei laikyti trečiosiose šalyse embrionus, kurie bus gabenami į Bendriją, sąrašą. Jį nustato 1992 m. liepos 30 d. Komisijos sprendimas 92/452/EEB dėl embrionų surinkimo ir embrionų gamybos grupių, patvirtintų trečiosiose šalyse eksportuoti galvijų embrionus į Bendriją (3), sąrašų sudarymo.
(3)
1992 m. rugsėjo 2 d. Komisijos sprendime 92/471/EEB dėl gyvūnų sveikatos reikalavimų ir veterinarinio sertifikavimo importuojant galvijų embrionus iš trečiųjų šalių (4), numatyta, kad valstybės narės gali leisti importuoti tik naminių galvijų embrionus, atitinkančius šio sprendimo prieduose pateiktuose gyvūnų sveikatos pažymėjimuose nustatytas garantijas. Šiuose prieduose taip pat yra trečiųjų šalių, patvirtintų naudoti tame sprendime nustatytus veterinarijos pažymėjimus, sąrašai.
(4)
Direktyvoje 89/556/EEB numatyta, kad galvijų embrionai nėra siunčiami iš vienos valstybės narės į kitą išskyrus tuos atvejus, kai jie buvo gauti dirbtinio apvaisinimo būdu arba in vitro apvaisinimo būdu, panaudojant spermą, paimtą iš patino donoro, esančio spermos surinkimo punkte, patvirtintame kompetentingos institucijos spermos surinkimui, apdorojimui ir saugojimui, arba spermą importuotą pagal 1988 m. birželio 14 d. Tarybos direktyvą 88/407/EEB, nustatančią gyvūnų sveikatos reikalavimus, taikomus Bendrijos vidaus prekybai užšaldyta galvijų sperma bei jos importui (5).
(5)
Tarptautinė embrionų perkėlimo draugija IETS įvertino kai kurių užkrečiamų ligų perkėlimo per embrionus pavojų kaip nereikšmingą, su sąlyga, kad nuo surinkimo iki perkėlimo embrionai yra tinkamai prižiūrimi. Vis dėlto, gyvūnų sveikatos sumetimais, atsižvelgiant į apvaisinimui naudojamą spermą, turėtų būti imtasi atitinkamų apsaugos priemonių.
(6)
Bendrijos reikalavimai galvijų embrionų importui turėtų būti bent jau tiek pat griežti, kaip ir tie, kurie taikomi prekybai galvijų embrionais Bendrijos viduje, ypač apvaisinimui naudojama sperma. Ėmus taikyti Sprendimu 92/471/EEB su pakeitimais, padarytais Sprendimu 2004/786/EB, nustatytus naujus griežtesnius reikalavimus, iškilo prekybos problemų.
(7)
Dėl šių problemų eksportuotojai ir importuotojai paprašė pereinamojo laikotarpio prisitaikyti prie šių naujų, griežtesnių reikalavimų, keliamų eksportui į Bendriją skirtai galvijų spermai naudojamai oocitų apvaisinimui. Todėl tikslinga leisti tam tikrą laiką ir laikantis tam tikrų sąlygų, pagal šio sprendimo III priede nustatytas sąlygas surinktų ir apdorotų galvijų embrionų importą.
(8)
Kad Bendrijos teisė būtų aiškesnė, tikslinga panaikinti Sprendimus 91/270/EEB ir 92/471/EEB ir pakeisti juos šiuo sprendimu.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės importuoja tik naminių galvijų embrionus (toliau - embrionai), kuriuos šio sprendimo I priede išvardytose trečiose šalyse surinko ar apdorojo patvirtintos embrionų surinkimo ar apdorojimo grupės, išvardytos Sprendimo 92/452/EEB priede.
2 straipsnis
Valstybės narės leidžia II priede pateikto pavyzdiniame veterinarijos pažymėjime nurodytas papildomas garantijas atitinkančių embrionų importą.
3 straipsnis
Nukrypdamos nuo 2 straipsnio reikalavimų, valstybės narės iki 2006 m. gruodžio 31 d. leidžia importuoti iš I priede išvardytų trečiųjų šalių embrionus, atitinkančius:
a)
III priede pavyzdiniame veterinarijos pažymėjime nurodytas papildomas garantijas; ir
b)
šias sąlygas:
i)
embrionai turi būti surinkti ar apdoroti iki 2006 m. sausio 1 d.;
ii)
embrionai turi būti naudojami tik implantacijai į galvijų pateles, nuolat esančias veterinarijos pažymėjime nurodytoje paskirties valstybėje narėje;
iii)
embrionais neturi būti prekiaujama Bendrijos viduje.
4 straipsnis
Sprendimai 91/270/EEB ir 92/471/EEB panaikinami.
5 straipsnis
Šis sprendimas taikomas nuo 2005 m. balandžio 5 d.
6 straipsnis
Šis sprendimas skirtas valstybėms narėms.
Priimta Briuselyje, 2005 m. kovo 9 d.